Document ID: 31995L0048

Direktiva Komisije 95/48/ES
z dne 20. septembra 1995
o prilagoditvi Direktive Sveta 92/21/EGS o masah in merah motornih vozil kategorije M1, tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o homologaciji motornih in priklopnih vozil [1], kot je nazadnje spremenjena z Direktivo Komisije 93/81/EGS [2], zlasti drugega odstavka člena 13,
ob upoštevanju Direktive Sveta 92/21/EGS z dne 31. marca 1992 o približevanju zakonodaje držav članic o masah in merah motornih vozil kategorije M1 [3], zlasti člena 3,
ker je Direktiva 92/21/EGS ena od posamičnih direktiv za postopek EGS-homologacije, ki je bil uveden z Direktivo 70/156/EGS; ker se torej določbe Direktive 70/156/EGS glede sistemov, sestavnih delov in samostojnih tehničnih enot vozil uporabljajo za to direktivo,
ker se sklicuje na Direktivo Sveta 77/649/EGS [4], kot je nazadnje spremenjena z Direktivo Komisije 90/630/EGS [5], ki vsebuje postopek za določanje referenčne točke za sedeže v motornih vozilih ter tega torej ni treba ponavljati v tej direktivi; ker se sklicuje tudi na direktivo Sveta 92/23/EGS [6],
ker so dosedanje izkušnje pri praktični uporabi Direktive 92/21/EGS pokazale, da je treba natančneje opredeliti nekatere njene določbe zaradi zagotavljanja enovite razlage v vseh državah članicah,
ker bo v prihodnje treba določiti posebne pogoje za obremenitev sedežev, ki niso konstruirani ali pa primerni za odrasle potnike; ker definicija teh sedežev in specifikacija pogojev obremenitve zahtevata dodatne raziskave; ker je zato treba ustrezne spremembe in dopolnitve preložiti na pozneje,
ker so določbe te direktive skladne z mnenjem Odbora za prilagajanje tehničnemu napredku, ki je bil ustanovljen z Direktivo 70/156/EGS,
SPREJELA NASLEDNJO DIREKTIVO:
Člen 1
1. V členu 1 Direktive 92/21/EGS se besedilo "Prilogi I k Direktivi 70/156/EGS" nadomesti z besedilom "Prilogi II A k Direktivi 70/156/EGS".
2. Priloge k Direktivi 92/21/EGS se nadomestijo s prilogami k tej direktivi in med členi ter Prilogo I se doda seznam prilog.
Člen 2
1. Države članice po 1. januarju 1996 ne smejo zaradi razlogov, ki se nanašajo na mase in mere:
- zavrniti podelitve EGS-homologacije ali nacionalne homologacije za določen tip motornih vozil kategorije M1, ali
- prepovedati registracije, prodaje ali začetka uporabe teh vozil,
če vozila izpolnjujejo zahteve Direktive 92/21/EGS, kot je spremenjena s to direktivo.
2. Države članice po 1. januarju 1997:
- ne smejo več podeljevati EGS-homologacije in
- lahko zavrnejo podelitev nacionalne homologacije
za določen tip vozil kategorije M1 zaradi razlogov, ki se nanašajo na njegove mase in mere, če niso izpolnjene zahteve Direktive 92/21/EGS, kot je spremenjena s to direktivo.
Člen 3
1. Države članice sprejmejo zakone in druge predpise, potrebne za uskladitev s to direktivo, do 1. januarja 1996. O tem takoj obvestijo Komisijo.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
3. Države članice posredujejo Komisiji besedila temeljnih predpisov nacionalne zakonodaje, ki jih sprejmejo na področju, ki ga ureja ta direktiva.
Člen 4
Ta direktiva začne veljati dvajseti dan po njeni objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 20. septembra 1995

Labels: 7
8